四月二十九日坐直廬讀山谷效東坡作薄薄酒二章慨然有感追賦一首
作者：喻良能
朝代：宋

paragraphs: 薄薄酒，勝獨醒。
醜醜婦，勝鰥煢。
笙歌鼎沸不須羨，松風滿耳自足聽。
前遮後擁未必樂，邀月對影堪娛情。
晚食有味可當肉，衡宇無災勝列屋。
魯東門外聽鐘鼓，齊宣堂下狀觳觫。
何如巢林一枝，飲河滿腹。
水磑多至三十具，胡椒滿貯八百斛。
何如濁酒一杯，彈琴一曲。
子平爲富不如貧，子方稱賤能驕人。
高明之家鬼可瞰，網射納稅官不嗔。
中山醇醪醉千日，文君遠山致消渴。
不如茆柴百錢可一斗，荆釵白頭長相守。